Керимбеков Күлчоро

Керимбеков Күлчоро (22. 12. 1922, азыркы Чүй облусу, Жайыл району, Кум-Арык айылы – 26. 5. 1989, Фрунзе шаары) – живописчи, Кыргыз ССР искусствосуна эмгек сиңирген ишмер (1982). Улуу Ата Мекендик согуштун катышуучусу. Самарканддагы көркөм сүрөт окуу жайын (1947), И. Е. Репин атындагы Санкт-Петербург живопись, скульптура жана архитектура институтун(1953)бүтүп, Фрунзедеги С. Чуйков атындагы көркөм сүрөт окуу жайында окутуучу болгон. К. Керимбеков пейзажда, жанрдык картинада, портретте иштеген. Камералык, лирикалык жана индустриялык пейзажды («Ысык-Көл кечи», «Токтогул ГЭСинин курулушу», «Чоң бетон заводу», «Бадам гүлдөдү», «Палангадагы күз», «Неман дайрасы» ж. б.) өнүктүргөн. «Жылкычы Алымкул», «Балыкчылар», «Кыргызстандын жүзү» тематикалык картиналар сериялары, А. Үсөнбаев, академик С. Табышалиев, К. Молдобасанов, С. Ногоеванын портреттери Кыргыз мамлекеттик көркөм сүрөт жана Москва, Санкт-Петербург, Алматынын музейлеринде сакталуу. Ал көптөгөн жергиликтүү жана эл аралык көргөзмөлөргө катышкан. Кызыл Жылдыз ордени жана медалдар жана сыйланган. Бишкектин бир көчөсүнө ысмы берилген (2000).
Категория:Инсандар
 Колдонулган адабияттар 
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9